“હું એટલી જગ્યા મેળવી લઉં, તો તમે મારી વાતને ટેકો આપતો પત્ર લખી આપશો?” ઇજનેર તેની વાત સાથે સહમત થયો એટલે ઓસ્કરે સ્ટ્રેડમ સ્ટ્રીટમાં રહેતા બેઇલ્સ્કી નામના એક વૃદ્ધ દંપતિને ફોન કરીને, ફેક્ટરીની બાજુમાં જ આવેલી તેમની જમીન વેંચવા અંગે પૂછપરછ કરી જોઈ. તેમને મળવા માટે એ નદી પાર કરીને તેમને ઘેર પણ પહોંચી ગયો. બેઇલ્સ્કી દંપતિ ઓસ્કરની રીતભાતથી પ્રભાવિત થઈ ગયું. ભાવ બાબતે રકઝક કરવાનો ઓસ્કરને હંમેશા કંટાળો આવતો, એટલે એણે તેજી સમયે હોય એવા ઊંચા ભાવની દરખાસ્ત એ દંપતિને આપી. દંપતિએ ઓસ્કરને ચા પીવડાવી, અને ખુશ થતાં-થતાં, ઓસ્કરની હાજરીમાં જ પોતાના વકીલને બોલાવીને જમીનના કાગળો તૈયાર કરવાનું કહી દીધું. તેમના એપાર્ટમેન્ટમાંથી નીકળીને ઓસ્કર સૌજન્ય ખાતર એમોનને મળવા ગયો, અને તેને જણાવ્યું, કે પોતે પ્લાઝોવની એક પેટા છાવણી પોતાની ફેક્ટરીના મેદાનમાં જ બનાવવા માગે છે. ઓસ્કરનો આશય સાંભળીને એમોન ચોંકી ઊઠ્યો. એણે જવાબ આપ્યો, “એસએસના જનરલ જો મંજુરી આપતા હોય તો… મારા તરફથી તમને પૂરતો સહકાર મળી રહેશે!” હા, મારા સંગીતકારો કે મારી કામવાળી હું તમને નહીં આપું!”